सिमडेगाः डायन बताकर महिला को जिंदा जलाने की कोशिश, पुआल-तेल डालकर लगाई आग, छह अरेस्ट
झारखंड के सिमडेगा जिले के ठेठईटांगर पुलिस स्टेशन एरिया स्थित कुड़पानी गांव में डायन बिसाही के आरोप लगाकर एक महिला झरियो देवी (60) को आग के हवाले कर दिया। महिला 50 प्रतिशत से ज्यादा झुलस गई है। पुलिस ने इस मामले में गांव के ही छह लोगों को अरेस्ट किया है। गिरफ्तार आरोपियो में एक महिला भी शामिल है।
सिमडेगा। झारखंड के सिमडेगा जिले के ठेठईटांगर पुलिस स्टेशन एरिया स्थित कुड़पानी गांव में डायन बिसाही के आरोप लगाकर एक महिला झरियो देवी (60) को आग के हवाले कर दिया। महिला 50 प्रतिशत से ज्यादा झुलस गई है। पुलिस ने इस मामले में गांव के ही छह लोगों को अरेस्ट किया है। गिरफ्तार आरोपियो में एक महिला भी शामिल है।
यह है मामला
गंभीर हालत में पीड़िता को रिम्स रेफर किया गया है। सिमडेगा एसपी डा शम्स तबरेज ने सदर अस्पताल पहुंचकर झरियो देवी के परिजनों को न्याय का भरोसा दिया है। कुड़पानी कॉलोनी निवासी झरियो देवी बुधवार की शाम पड़ोसी फ्लोरेंस डुंगडुंग के घर मृत्यु भोज में शामिल होने गई थी। भोज के बाद फ्लोरेंस ने झरियो पर डायन होने का आरोप लगाते हुए कहा कि उसके कारण ही उसकी पत्नी मरियाना की तीन जनवरी को मौत हुई। आरोप है कि फलोरेंस ने अपने पांच साथियों सिलबियुस डुंगडुंग, रवि सोरेंग, हेमंत टेटे, अमृत टेटे और ज्योति टेटे के साथ मिलकर झरियो को पीटा। पुआल तथा तेल डालकर आग लगा दिया। लेकिन ग्रामीणों की तत्परता ने झरिया देवी को मौत के मुंह से बाहर निकाला गया। सूचना मिलते ही ठेठईटांगर पुलिस मौके पर पहुंची और आग से झुलसी झरियो को सदर हॉस्पीटल पहुंचाया।
एफआईआर दर्ज
कुड़पानी कॉलोनी निवासी पीड़िता झरियो देवी की कंपलेन पर ठेठईटांगर पुलिस स्टेशन में कांड संख्या 05/22 के तहत सेक्शन 307, 323, 324, 325, 504, 506, 34 और डायन प्रथा अधिनियम में एफआईआर दर्ज किया गया है। पुलिस ने अरेस्ट किये गये सभी आरोपियों को जेल भेज दिया है। एसपी ने कहा कि पीड़िता के बेहतर इलाज के लिए भी प्रशासन कार्य कर रहा है।
घटना की जानकारी मिलते ही बीजेपी जिलाध्यक्ष लक्षमण बड़ाईक, प्रखंड सांसद प्रतिनिधि नरेंन्द्र बड़ाईक, रामबिलास बड़ाईक, प्रदीप जायसवाल आदि सदर अस्पताल पहुंचे। झरियो देवी के बेहतर इलाज की पहल की। बीजेपीनेताओं के सहयोग से झरियो देवी को रांची भेजा गया।इस संबंध में एसपी डॉ शम्स तबरेज ने बताया कि घटना में शामिल कुडपानी डीपाटोली निवासी फ्लोरेंस डुंगडुंग, हेमंत टेटे, ज्योति टेटे, सिलब्रियूस डुंगडुंग, रवि सोरेंग और अमृत टेटे को अरेस्ट कर जेल भेज दिया गया है।